**Obchodné počty 2. ročník**

**SPRÁVNOSŤ VÁŽENIA.**

V reálnom svete neexistuje presné meranie. Aj keď váženie patrí medzi najpresnejšie fyzikálne meranie, narušiť ho môže veľa rôznych vplyvov. Príčiny chybného váženia sú najčastejšie spôsobené:

* Samotnou váhou
* Nesprávnou obsluhou
* Nesprávnym výberom váhy
* Okolitým prostredím

## Chyby spôsobené váhou

Tieto chyby sú spôsobené opotrebovaním a starnutím materiálov vo váhe. Takisto výrobné nepresnosti, nesprávne nastavenie váhy môžu mať veľký vplyv na presnosť váhy.

## Chyby spôsobené nesprávnou obsluhou

Najčastejšie sú spôsobené neskúsenou obsluhou. Nesprávne zvolený postup pri vážení, nesprávne odčítanie údajov, umiestnenie váhy na krivý povrch, to všetko má výrazný vplyv na presnosť váženia. Tiež preťažovanie váhy okolitými predmetmi, ktoré sa napríklad opierajú o misku váhy, môžu zavážiť.

## Nesprávny výber váhy

Správny výber váhy zohráva pri presnosti váženia veľmi veľkú úlohu.  
**Maximálna váživosť váhy** by nemala byť výrazne vyššia ako sú bežne vážené predmety na prevádzke. Vážením malých predmetov na váhach s veľkou váživosťou stúpa chyba merania, ale tiež naopak, váženie veľkých predmetov na menších váhach môže byť problém z dôvodu nízkej maximálnej váživosti a **malého rozmeru vážiacej plochy**.

## Vplyv okolitého prostredia

Vplyv okolitého prostredia na presnosť váženia je veľmi výrazný. Preto sa musia váhy umiestňovať v miestnostiach a v priestoroch tak, aby boli čo najmenej ovplyvňované vonkajšími vplyvmi, ako je prúdenie vzduchu, vibrácie, vlhkosť, statická elektrina, magnetizmus, ale tiež pred zdrojmi tepla a slnečným žiarením.